**Proiect**

**ORDONANŢĂ DE URGENŢĂ**

**privind derularea în cadrul Ministerului Antreprenoriatului şi Turismului a Programului de susţinere a internaţionalizării operatorilor economici români, cu finanţare de la bugetul de stat, pentru perioada 2022 - 2023**

|  |  |
| --- | --- |
| **Emitent:** | **GUVERNUL ROMÂNIEI** |

În scopul creării unui cadru favorabil pentru valorificarea posibilităţilor actuale de dezvoltare economică a României şi al stimulării mediului de afaceri şi luând în considerare situaţia economică ce impune luarea unor măsuri urgente care să vizeze producătorii autohtoni în cadrul unui program de interes public necesar a fi introdus în Legea bugetului de stat pe anul 2022 respectiv 2023, prin care să se finanţeze anumite tipuri de activităţi în vederea internaţionalizării operatorilor economici români şi crearea unor noi instrumente de promovare individuală a acestora; pentru dezvoltarea de noi politici publice necesare relansării economice, reducerii şomajului prin crearea de noi locuri de muncă; pentru promovarea produselor şi serviciilor întreprinderilor mici şi mijlocii pe pieţele externe, stimularea comunicării şi a parteneriatului în afaceri, pregătirea întreprinzătorilor în domeniul tehnicilor de promovare a produselor şi serviciilor pe noi pieţe, ţinând cont de cele mai sus menţionate şi având în vedere timpul necesar companiilor româneşti de a-şi pregăti strategia de promovare şi un plan de afaceri adecvat pentru maximizarea rezultatelor şi a aportului la creşterea economică, este oportună aprobarea în regim de urgenţă a Programului de susţinere a internaţionalizării operatorilor economici români. Această reglementare nu ar putea fi amânată întrucât ar genera consecinţe negative deosebite atât asupra dezvoltării de politici publice necesare relansării economice, reducerii şomajului prin crearea de noi locuri de muncă, cât şi în ceea ce priveşte maximizarea rezultatelor la export şi a aportului la creşterea economică. În temeiul [art. 115 alin. (4) din Constituţia României](http://legislatie.just.ro/Public/DetaliiDocumentAfis/47355), republicată, Guvernul României adoptă prezenta ordonanţă de urgenţă.

**Articolul 1**

În cadrul Ministerului Antreprenoriatului şi Turismului se derulează Programul de susţinere a internaţionalizării operatorilor economici români, cu finanţare de la bugetul de stat, denumit în continuare PINT, pentru perioada 2022-2023.

**Articolul 2**

(1) Suma de la bugetul de stat pentru susţinerea internaţionalizării operatorilor economici români se va aproba distinct în bugetul anual al Ministerului Antreprenoriatului şi Turismului.

(2) Suma aprobată cu această destinaţie în bugetul Ministerului Antreprenoriatului şi Turismului nu va putea fi redistribuită în vederea utilizării la alte capitole de cheltuieli.

**Articolul 3**

Prin PINT se finanţează, prin alocaţie financiară nerambursabilă, atât participări individuale ale operatorilor economici români la târguri şi expoziţii cu caracter internaţional organizate în statele membre ale Uniunii Europene şi în ţările terţe, cu stand de prezentare a produselor/serviciilor, la misiuni economice desfăşurate în străinătate, precum şi la manifestări internaţionale, organizate în format virtual, pentru care sunt solicitate taxe.

**Articolul 4**

(1) Sumele necesare pentru implementarea PINT se asigură anual, cu încadrarea în prevederile bugetare aprobate cu această destinaţie în bugetul Ministerului Antreprenoriatului şi Turismului.

(2) Bugetul alocat PINT pentru anul 2022 se constituie prin alocarea unei sume de 15.000.000 lei din bugetul Ministerului Antreprenoriatului şi Turismului, capitolul 80.01 „Acţiuni generale, economice şi de muncă“, titlul „Subvenţii“, urmând ca în bugetul de stat pentru anul 2023 să fie prevăzută aceeaşi sumă.

(3) Alocaţia financiară nerambursabilă este de tip sprijin forfetar şi va fi stabilită prin ordin al ministrului antreprenoriatului şi turismului, în limita bugetului alocat anual Ministerului Antreprenoriatului şi Turismului, prin Legea bugetului de stat şi se acordă cu îndeplinirea condiţiilor de eligibilitate, precum şi a criteriilor de evaluare însoţite de punctajele aferente, stabilite prin norme metodologice aprobate prin ordin al ministrului antreprenoriatului şi turismului.

**Articolul 5**

Pentru a putea aplica la PINT, trebuie ca beneficiarul să fie înregistrat, potrivit [Legii societăţilor nr. 31/1990, republicată](http://legislatie.just.ro/Public/DetaliiDocumentAfis/169689), cu modificările şi completările ulterioare, [Legii nr. 1/2005](http://legislatie.just.ro/Public/DetaliiDocumentAfis/158338), privind organizarea şi funcţionarea cooperaţiei, republicată, [Ordonanţei de urgenţă a Guvernului nr. 6/2011](http://legislatie.just.ro/Public/DetaliiDocumentAfis/159712), pentru stimularea înfiinţării şi dezvoltării microîntreprinderilor de către întreprinzătorii debutanţi în afaceri, aprobată cu modificări prin [Legea nr. 301/2011](http://legislatie.just.ro/Public/DetaliiDocumentAfis/134196), cu modificările şi completările ulterioare, [Ordonanţei Guvernului nr. 57/2002](http://legislatie.just.ro/Public/DetaliiDocumentAfis/195868), privind cercetarea ştiinţifică şi dezvoltarea tehnologică, aprobată cu modificări şi completări prin [Legea nr. 324/2003](http://legislatie.just.ro/Public/DetaliiDocumentAfis/45016), cu modificările şi completările ulterioare sau ca instituţie medicală în baza [Legii nr. 95/2006](http://legislatie.just.ro/Public/DetaliiDocumentAfis/201294),  privind reforma în domeniul sănătăţii, republicată, cu modificările şi completările ulterioare, Legii nr. 566/2004 a cooperației agricole şi îşi desfăşoară activitatea în România.

**Articolul 6**

(1) Prin PINT se instituie o schemă de ajutor de minimis. Acordarea ajutoarelor de minimis în cadrul PINT se face cu respectarea criteriilor privind ajutorul de minimis prevăzute de Regulamentul (UE) nr. 1.407/2013 al Comisiei din 18 decembrie 2013, privind aplicarea [articolelor 107](http://legislatie.just.ro/Public/DetaliiDocumentAfis/144990) şi [108 din Tratatul](http://legislatie.just.ro/Public/DetaliiDocumentAfis/144990) privind funcţionarea Uniunii Europene ajutoarelor de minimis, publicat în Jurnalul Oficial al Uniunii Europene, seria L, nr. 352 din data de 24 decembrie 2013, cu modificările şi completările ulterioare.

(2) Ministerul Antreprenoriatului şi Turismului are obligaţia de a monitoriza, raporta şi controla aplicarea prezentei ordonanţe de urgenţă.

(3) Elaborarea normelor metodologice aprobate prin ordin al ministrului antreprenoriatului şi turismului, prevăzute la art.8, se va face cu respectarea prevederilor [Ordonanţei de urgenţă a Guvernului nr. 77/2014](http://legislatie.just.ro/Public/DetaliiDocumentAfis/166419) privind procedurile naţionale în domeniul ajutorului de stat, precum şi pentru modificarea şi completarea [Legii concurenţei nr. 21/1996](http://legislatie.just.ro/Public/DetaliiDocumentAfis/189711), aprobată cu modificări şi completări prin [Legea nr. 20/2015](http://legislatie.just.ro/Public/DetaliiDocumentAfis/166159), cu modificările ulterioare.

**Articolul 7**

(1) Recuperarea ajutorului de minimis se realizează de către Ministerul Antreprenoriatului şi Turismului, potrivit prevederilor [Ordonanţei de urgenţă a Guvernului nr. 77/2014](http://legislatie.just.ro/Public/DetaliiDocumentAfis/166419), aprobată cu modificări şi completări prin [Legea nr. 20/2015](http://legislatie.just.ro/Public/DetaliiDocumentAfis/166159), cu modificările ulterioare, şi ale [Ordonanţei de urgenţă a Guvernului nr. 66/2011](http://legislatie.just.ro/Public/DetaliiDocumentAfis/179755), privind prevenirea, constatarea şi sancţionarea neregulilor apărute în obţinerea şi utilizarea fondurilor europene şi/sau a fondurilor publice naţionale aferente acestora, aprobată cu modificări şi completări prin [Legea nr. 142/2012](http://legislatie.just.ro/Public/DetaliiDocumentAfis/139823), cu modificările şi completările ulterioare.

(2) Ajutorul de minimis care trebuie recuperat include şi dobânda aferentă, datorată de la data plăţii ajutorului până la data recuperării acestuia. Rata dobânzii aplicabile este cea stabilită prin Regulamentul (CE) nr. 794/2004 al Comisiei din 21 aprilie 2004 de punere în aplicare a Regulamentului (CE) nr. 659/1999 al Consiliului de stabilire a normelor de aplicare a [articolului 93 din Tratatul CE](http://legislatie.just.ro/Public/DetaliiDocumentAfis/91137), publicat în Jurnalul Oficial al Uniunii Europene, seria L, nr. 140 din data de 30 aprilie 2004, cu modificările şi completările ulterioare, precum şi cu respectarea prevederilor Regulamentului (UE) 2015/1.589 al Consiliului din 13 iulie 2015 de stabilire a normelor de aplicare a [articolului 108 din Tratatul](http://legislatie.just.ro/Public/DetaliiDocumentAfis/144990) privind funcţionarea Uniunii Europene, publicat în Jurnalul Oficial al Uniunii Europene, seria L, nr. 248 din data de 24 septembrie 2015.

**Articolul 8**

În termen de 60 de zile de la data intrării în vigoare a prezentei ordonanţe de urgenţă, ministrul antreprenoriatului şi turismului va aproba prin ordin normele metodologice de aplicare a prezentei ordonanţe de urgenţă, care vor cuprinde: condiţiile de eligibilitate, criteriile de evaluare şi punctajele aferente, modalitatea de accesare, alocaţia financiară forfetară, normele de implementare a schemei de ajutor de minimis.

**PRIM-MINISTRU**  
**Ionel Nicolae CIUCĂ**

Bucureşti, ……………………